Diari Oficial de la Generalitat Valenciana


Sumari del DOGV 3413, del 15-01-1999 (1999/291)

ACORD de 23 de desembre de 1998, del Govern Valencià, pel qual es declara d'interés comunitari la instal·lació de dues àrees de servei, en el terme municipal de Villargordo del Cabriel.
-----------------------------------------------------------------------------------------------------------------------------------------------------------------------------------------

### Dades del document

Número de DOGV
:   3413

Data del DOGV
:   15-01-1999

Secció del DOGV
:   III. CONVENIS I ACTES - G) ALTRES ASSUMPTES

Número del document
:   1999/291


Data del document
:   23-12-1998

Organisme emissor
:   Conselleria d'Obres Públiques,Urbanisme i Transports

Tipus de document
:   Acord

Descriptors 

:   * Villargordo del Cabriel
    * pla d'urbanisme
    * transport per carretera

ACORD de 23 de desembre de 1998, del Govern Valencià, pel qual es declara d'interés comunitari la instal·lació de dues àrees de servei, en el terme municipal de Villargordo del Cabriel. [1999/S291]
  
El Govern Valencià, en la reunió del dia 23 de desembre de 1998, adoptà l'acord següent:
  
Antecedents de fet
  
A) El 29 d'octubre de 1997 tingué entrada en la Comissió Territorial d'Urbanisme de València la sol·licitud formulada per AS Contreras, SA, de la declaració d'interés comunitari, pel procediment extraordinari, d'una actuació integral, consistent en la instal·lació de dues àrees de servei, en el terme municipal de Villargordo del Cabriel.
  
El 21 de novembre de 1997 es dóna audiència a l'Ajuntament de Villargordo del Cabriel.
  
El dia 21 de novembre de 1997 se sol·licità l'informe del Servei d'Explotació (Diputació Provincial), de la Demarcació de Carreteres de l'Estat a València (Ministeri de Foment) i de la Direcció General de Desenvolupament Sostenible, i que en aquest últim s'adjunta la documentació presentada a l'efecte de la Declaració d'Impacte Ambiental.
  
De tots aquests es va rebre l'informe del Ministeri de Foment, de data 1 de desembre de 1997, en el qual s'assenyala que l'actuació no té l'autorització del Ministeri de Foment per a accedir a les carreteres de la RIGE.
  
L'Ajuntament de Villargordo del Cabriel emet l'informe de caràcter favorable, amb conveni subscrit pels promotors sobre el règim de cessions, obligacions i càrregues, datat el dia 24 d'octubre de 1997.
  
El conseller d'Obres Públiques, Urbanisme i Transports, el 13 de gener de 1998, resolgué l'admissió a tràmit de l'expedient i la seua submissió al tràmit d'informació pública, pel termini de 20 dies, simultàniament amb la convocatòria per a la presentació d'iniciatives alternatives a la desencadenant del procediment. A aquest respecte, es publicaren sengles anuncis en el Diari Oficial de la Generalitat Valenciana núm. 3.186, de 18 de febrer de 1998, i en el periòdic Las Provincias de 30 de gener de 1998. Es van presentat dues al·legacions i cap altra alternativa a l'expedient en qüestió, segons s'acredita en la diligència emesa per la cap del Negociat de Registre dels serveis territorials d'Urbanisme de 14 d'abril de 1998.
  
B) La documentació presentada consta de memòria descriptiva, memòria justificativa, plans d'ordenació i informació i estudi d'impacte ambiental.
  
C) Respecte dels informes sectorials, consta, a més del ja citat de la Demarcació de Carreteres de l'Estat, els informes següents:
  
- Direcció General de Carreteres del Ministeri de Foment, de data 18 de novembre de 1998, pel qual s'autoritza la construcció d'una estació de servei a l'autovia A-3, marge esquerre, punt quilomètric 255,270 i informar favorablement la construcció d'una estació de servei en el marge dret, punt quilomètric 255,080, ambdues estacions en el terme municipal de Villargordo del Cabriel, sol·licitada pel senyor Félix Alonso Zorita, en representació de AS Contreras, SA, amb una sèrie de prescripcions que enumera des de la lletra a fins a la lletra ñ, i s'indica, així mateix, l'aplicació a la resolució de les condicions generals de les estacions de servei.
  
- Declaració d'Impacte Ambiental, emesa per la Conselleria de Medi Ambient el dia 21 d'abril de 1998, per la qual es considera acceptable, des del punt de vista ambiental, sense perjuí de les autoritzacions sectorials que li siguen d'aplicació, el projecte relatiu a la instal·lació de dues àrees de servei a ambdós marges de l'autovia A-III, en el punt quilomètric 255, en el terme municipal de Villargordo del Cabriel, promogut per AS Contreras, SA, sempre que es complisquen els següents condicionants, a més de les mesures protectores i/o correctores proposades en l'estudi d'impacte que no entren en contradicció amb aquests:
  
1) En el cas d'afectació a la via pecuària, s'haurà d'estar a allò que s'ha disposat sobre aquesta matèria en la Llei 3/1995, de 23 de març, de Vies Pecuàries.
  
2) Els residus tòxics i perillosos generats, com és el cas dels olis i els greixos separats del decantador projectat, seran retirats per l'empresa autoritzada per a la gestió d'aquests. De la mateixa manera, es controlarà en l'entrega dels fangs que s'han d'extraure periòdicament de la fossa sèptica projectada, que la destinació final d'aquests és ambientalment correcte.
  
3) Un altres condicionants de caràcter ambiental que es deriven de les autoritzacions sectorials preceptives.
  
D) La Comissió Informativa de la Comissió Territorial d'Urbanisme de València, reunida en sessió de 10 de desembre de 1998, informà favorablement la present declaració d'interés comunitari.
  
Fonaments de dret
  
Primer
  
Constitueix l'objecte del present expedient l'ordenació i la definició de l'ús i l'aprofitament urbanístic del projecte per a la instal·lació de dues àrees de servei, sobre una superfície de 78.943 m² de sòl no urbanitzable, es poden distingir dues parcel·les relatives a cada una de les àrees de servei prevista a cada costat de la N-III, la primera, o parcel·la A, tindrà una superfície de 28.727 m² i la segona, o parcel·la B, 50.216 m². L'actuació la declaració d'interés comunitari de la qual se sol·licita, ateses les seues característiques (superfície ocupada per l'actuació 47.000 m²), constitueix una actuació integral en si mateixa considerada que fa impossible la seua ubicació en sòls urbans, urbanitzables o aptes per a la urbanització previstos pels planejaments vigents dels municipis de la zona. De manera que la seua ordenació i aprofitament urbanístic s'ha de resoldre en els termes previstos en l'article 20 de la Llei 4/1992, de 5 de juny, de la Generalitat Valenciana, sobre Sòl No Urbanitzable, per tractar-se d'una activitat terciària, que requereix una superfície ocupada superior als quaranta mil metres quadrats, per la qual cosa només es pot autoritzar la seua implantació al sòl no urbanitzable com una actuació integral a través del procediment extraordinari de declaració d'interés comunitari.
  
L'actuació suposa la realització de dues construccions principals, una en cada una de les àrees de servei previstes, de 889 m² i 1.009 m² construïts cada una d'aquestes, en les quals es desenvoluparà l'ús propi de les àrees de servei, on, a més de l'activitat de subministrament de gasolina, es preveu una zona d'ús comercial i una zona de llavada de vehicles.
  
Segon
  
Respecte al procediment, s'han observat en el present cas les prescripcions legals que exigeix la citada llei valenciana del sòl no urbanitzable. I la documentació de l'expedient està completa en els termes requerits per l'article 20.2, segon paràgraf, de la referida Llei 4/1992 i la vigent legislació d'impacte ambiental.
  
Tercer
  
L'actuació integral projectada, per les seues pròpies dimensions, constitueix un element influent en l'estructura territorial. Es proposa un emplaçament pròxim a la via (autovia N-III), a la qual es donarà servei, que permet resoldre les infraestructures dels serveis necessaris per a l'actuació. En aquest sentit, l'accés es realitza des de l'enllaç de la N-III amb la carretera d'accés a Villargordo del Cabriel, i no es necessita l'actuació d'altres serveis ni infraestructures. L'activitat es planteja com una actuació integral, ja que resol per si mateixa el seu acoblament territorial, de forma que garanteix la solució dels serveis sense que, d'altra banda, s'ocasionen sobrecàrregues en el funcionament normal de les xarxes de servei generals, en aquest punt es justifica que la connexió de l'energia elèctrica es realitzarà mitjançant connexió a la xarxa existent per centre de transformació dins de caseta prefabricada. El proveïment d'aigua es realitzarà mitjançant un pou-aljub amb capacitat suficient per a les necessitats requerides. La depuració dels residus es farà a través de fossa sèptica i pou filtrant i els greixos i els residus d'hidrocarburs hauran de ser arreplegats per empresa homologada.
  
Quar
  
Respecte del règim de deures i cessions, de conformitat amb l'article 20 de la Llei 4/1992, la promotora ha d'assumir les càrregues i les obligacions pròpies d'un adjudicatari d'un programa d'actuació urbanística. En el present cas es planteja acollir-se en part a les possibilitats de substitució que permet la pròpia Llei del Sòl No Urbanitzable en els termes que a continuació es refereixen:
  
a) En concepte de cessió de dotacions, es calcula la cessió obligatòria d'un 10% de la superfície de l'actuació per a zona verda (7.894 m²). Aquesta cessió es transforma en compensació econòmica de 3.974.000 de pessetes, a raó de 500 pessetes el m², que es destinaran a la il·luminació de la carretera d'accés de Villargordo del Cabriel.
  
b) En concepte d'aprofitament, es calcula un aprofitament del 10% per a l'ajuntament, cosa que suposa 189 m² construïts, s'estableix una compensació econòmica respecte d'això que amb la valoració de 12.715 pessetes el m² (valor de sòl urbanitzat) es tradueix en 2.403.135 de pessetes, que seran destinats també a la il·luminació de l'accés a Villargordo del Cabriel.
  
Aquests compromisos han sigut subscrits entre el promotor de l'actuació i l'Ajuntament de Villargordo del Cabriel en conveni urbanístic celebrat a l'efecte.
  
Cinqué
  
A l'hora de definir l'adequació de l'actuació a l'ordenació territorial i urbanística cal tindre en compte que han sigut emeses tant la citada autorització per part del Ministeri de Foment com la Declaració d'Impacte Ambiental per la Conselleria de Medi Ambient, per la qual s'estima acceptable des del punt de vista ambiental el projecte relatiu a les dues àrees de servei, i són, per tant, ambdós informes de caràcter favorable.
  
Sisé
  
El Govern Valencià és competent per a l'aprovació de l'ordenació i la definició de l'aprofitament urbanístic de la present actuació integral, en virtut d'allò que s'ha preceptuat en l'article 20.2 de la Llei 4/1992, de 5 de juny, de la Generalitat Valenciana, sobre Sòl No Urbanitzable.
  
D'acord amb els preceptes legals citats i la resta de general i pertinent aplicació, a proposta del conseller d' Obres Públiques, Urbanisme i Transports, el Govern Valencià,
  
ACORDA
  
1. Aprovar definitivament l'ordenació per a instal·lar dues àrees de servei promogudes per AS Contreras, SA, en el terme municipal de Villargordo del Cabriel, com a actuació integral d'interés comunitari que s'ha de desenvolupar en els termes previstos en l'article 20 de la Llei 4/1992, de 5 de juny, de la Generalitat Valenciana, sobre Sòl No Urbanitzable.
  
La dita ordenació i la declaració d'interés comunitari, així com l'adjudicació de què es fa referència en el següent apartat 2 se subjectaran a les condicions especials establides en el present acord.
  
2. Adjudicar la dita actuació integral d'interés comunitari en favor de l'entitat mercantil AS Contreras, SA., a qui s'atorga la legitimació necessària a l'efecte de l'article 20 de la citada Llei 4/1992, per a promoure l'actuació urbanística aprovada.
  
3. Condicionar i vincular la dita adjudicació a què la mercantil seleccionada execute l'actuació d'acord amb les condicions següents:
  
a) Satisfer a l'Ajuntament de Villargordo del Cabriel les compensacions econòmiques substitutives dels deures de cessió de terrenys per a zones verdes i les equivalents a l'aprofitament urbanístic no patrimonialitzable en els termes que es deriven de l'expedient.
  
b) Obtindre de l'Ajuntament de Villargordo del Cabriel les llicències municipals necessàries amb caràcter previ a l'execució de les obres, que haurà d'interessar, en condicions d'obtindre-la en el termini màxim de sis mesos següents al de la publicació d'aquest acord en el Diari Oficial de la Generalitat Valenciana. En garantia de l'execució de les obres d'urbanització, l'adjudicatària depositarà davant d'aquest ajuntament la garantia, segons el dret, d'un 7%, com a mínim, del cost total dels serveis i obres d'urbanització previstos, abans de l'inici de les obres.
  
c) El desenvolupament de l'actuació integral s'ajustarà al projecte presentat per la promotora adjudicatària, excepte en els aspectes que resulten afectats per les condicions imposades per la Declaració d'Impacte Ambiental de data 21 d'abril de 1998 i l'informe de la Direcció General de Carreteres de l'Estat de 18 de novembre de 1998, condicions que prevaldran i hauran de ser assumides tant en els projectes d'obra que desenvolupen aquesta declaració com en el posterior manteniment i explotació de les instal·lacions.
  
d) Qualsevol canvi que es produïsca en la titularitat de la promoció objecte de la present actuació integral haurà de ser autoritzada pel Govern Valencià.
  
e) L'acord d'adjudicació expressat en el precedent apartat 2, sense perjuí d'allò que s'ha disposat en l'apartat 3, caducarà si en el termini d'un any, a comptar des de la seua publicació en el Diari Oficial de la Generalitat Valenciana, la interessada no ha sol·licitat, en condicions d'obtindre-la, la preceptiva llicència municipal d'obres o activitat, excepte pròrroga justificada del citat termini, que podrà concedir el conseller d'Obres Públiques, Urbanisme i Transports.
  
Contra el present acord, que posa fi a la via administrativa, es podrà interposar recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos, comptadors des de l'endemà al de la notificació o de la publicació d'aquest acord en el Diari Oficial de la Generalitat Valenciana, de conformitat amb allò que s'ha previst en els articles 10 i 46 de la Llei de 13 de juliol de 1998, Reguladora de la Jurisdicció Contenciosa Administrativa. Tot això sense perjuí que es puga exercitar qualsevol altre recurs que s'estime oportú.
  
València, 23 de desembre de 1998
  
El conseller secretari del Govern Valencià,
  
JOSÉ JOAQUÍN RIPOLL SERRANO
  
Conselleria de Empleo, Industria y Comercio